b"\n_START_ARTICLE_\nCoinbase\n_START_PARAGRAPH_\nCoinbase on digitaalne rahakott ning virtuaalraha ehk e-raha b\xc3\xb6rs, mille peakontor asub San Franciscos Californias. Coinbase tegeleb bitcoin'i, Bitcoin Cashi, Ethereumi ja litecoin'i b\xc3\xb6rsil vahendamisega. _NEWLINE_Coinbase on kasutatav 32 riigis, kuid digitaalset rahakotti ning virtuaalrahaga tehinguid v\xc3\xb5imaldatakse 190 riigis \xc3\xbcle maailma. Coinbase'il on 2017. aasta novembri seisuga umbes 13 miljonit kasutajat. _NEWLINE_2018. aasta m\xc3\xa4rtsi seisuga on Coinbase'is umbes 200 t\xc3\xb6\xc3\xb6tajat.\n_START_SECTION_\nAjalugu\n_START_PARAGRAPH_\nCoinbase\xe2\x80\x99i asutasid Brian Armstrong ja Fred Ehrsam 2012. aasta juunis, kui osaleti Y Combinatori idufirmade programmis. P\xc3\xa4rast Y Combinatori programmis osalemist oli asutajatel kolm kuud aega, et idufirma k\xc3\xa4ima saada, ning selle perioodi l\xc3\xb5pus oli neil v\xc3\xb5imalus Coinbase\xe2\x80\x99i investoritele esitleda. Ettev\xc3\xb5tte eesm\xc3\xa4rgiks on ka v\xc3\xa4heste tehnikaoskustega inimeste jaoks virtuaalraha ost ja m\xc3\xbc\xc3\xbck lihtsamaks teha. _NEWLINE_2013. aasta mais teatas Coinbase esimese suurema rahas\xc3\xbcsti saamisest, milleks oli 5 miljonit dollarit Union Square Venturesilt. See oli selle ajani suurim bitcoin'iga tegelevale idufirmale antud toetus. 2013. aasta detsembris sai Coinbase 25 miljonit dollarit Andreessen Horowitzilt, Union Square Venturesilt ja Ribbit Capitalilt. Kas see oli bitcoin'iga tegelevale idufirmale antud toetustest sel ajal suurim. Selleks ajaks oli Coinbase saanud 31 miljonit dollarit rahas\xc3\xbcste. _NEWLINE_Coinbase\xe2\x80\x99i esimene t\xc3\xb6\xc3\xb6taja on Olaf Carlson-Wee._NEWLINE_Coinbase alustas tegevust bitcoin'i (BTC) vahendamisega. 2016. aasta juulis lisati Coinbase'i Ethereumi (ETH), 2017. aasta mais litecoin'i (LTC) ning sama aasta detsembris lisati Bitcoin Cashi (BCH) tugi.\n_START_SECTION_\nKaebused\n_START_PARAGRAPH_\n2018. aasta m\xc3\xa4rtsis teatas Quartz, et igakuised kaebused klientidelt on selle aasta jaanuaris h\xc3\xbcppeliselt (rohkem kui 100%) t\xc3\xb5usnud. Umbes pooled kaebused olid seotud probleemiga, et raha ei saadud lubatud ajaks k\xc3\xa4tte (\xc3\xbcle 400 kaebuse 889-st)."